রমজান (মাস)
রমজান বা রামাদান (আরবি: رمضان রামাদ্বান্‌; ফার্সি: رمضان র'মযান) ইসলামি বর্ষপঞ্জির ৯ম মাস এবং ইসলাম ধর্মমতে সবচেয়ে পবিত্রতম মাস এটি। এই মাসে ইসলাম ধর্মের পবিত্র ধর্মগ্রন্থ কুরআন ইসলামের নবি মুহাম্মদের নিকট অবতীর্ণ হয়েছিল বলে বিশ্বাস করা হয়। এই মাসে মুসলমানগণ ধর্ম চর্চার অংশ হিসেবে ভোর থেকে সুর্যাস্তের পর পর্যন্ত সকল প্রকার পানাহার ও যৌনক্রিয়াদি বর্জন করে থাকেন। একে আরবীতে 'সিয়াম' বলে; বাংলাদেশে যা মুলতঃ 'রোযা' বলে পরিচিত। ইসলামি বর্ষপঞ্জির ১২ টি মাসের মধ্যে শুধুমাত্র এই মাসের নাম কুরআনে উল্লেখ করা হয়েছে।